- Jeg synes, det er sjovt. Jeg kan godt lide at lave valg, siger Mona Jensen. Siden 1977 har hun været med til at afholde samtlige valg i Brønderslev Kommune. Der er 10.000 stemmeberettigede personer i kommunen, og for Mona Jensen bliver det en travl dag. Derfor har hun ikke tid til selv at gå i stemmeboksen i Jerslev, hvor hun bor. - Jeg har brevstemt. Jeg tror aldrig, jeg har prøvet at stemme rigtigt andet end at brevstemme, siger Mona Jensen. Gå op i højere endhed I Brønderslevhallen, hvor Mona Jensen er valgtilforordnet, er der 40 frivillige, som hjælper dagen igennem med afholdelse af dagen. - Der er en helt masse ting, der skal i spil og en masse ting, der skal gå op i en højere enhed. Vi skal have alle vores valgsteder til at fungere, folk skal ud for at bemande valgstederne, og vælgerne skal komme, og det hele skal gå op. Det er en sjov opgave, siger den erfarne valgtilforordnede. Selvom det er en lang dag i Brønderslevhallen, så plejer folketingsvalgene ikke at være den travleste dag. - Det mest spændende, hvor vi er mest på arbejde, er, når der er kommunalvalg. Der skal vi selv indhente kandidatlister og sørge for, at de kommer rigtigt på stemmelisten. Folketingsvalg er lidt mere fjernt for os, men for vælgerne er det mere interessant, for der ser vi en højere stemmeprocent, siger Mona Jensen.

Referat:
Valgdagen betyder endnu en arbejdsdag som valgtilforordnet for Mona Jensen.